20/2018

Útdráttur

X var sakfelldur fyrir brot gegn 217. gr. og 4. mgr. 220. gr. almennra hegningarlaga nr. 19/1940 með því að hafa ekið bifreið á aðra kyrrstæða á allt að 40 kílómetra hraða á klukkustund með þeim afleiðingum að ökumaður þeirrar bifreiðar slasaðist og lífi og heilsu hennar og farþega bifreiðarinnar var stofnað í augljósan háska. Við ákvörðun refsingar var litið til þess að X hefði verið í mikilli geðshræringu umrætt sinn og ekki yrði talið að hann hafi haft sterk áform um að valda brotaþolum ótta um líf sitt eða þann ásetning að valda þeim skaða. Var refsing X ákveðin fangelsi í 45 daga en fullnustu hennar frestað skilorðsbundið í tvö ár.

Dómur Landsréttar

Mál þetta dæma landsréttardómararnir I-kvk-nf E-kvk-nf og J-kk-nf F-kk-nf og dr. H-kk-nf S-kk-nf umferðarverkfræðingur.

Málsmeðferð og dómkröfur aðila

1 Ríkissaksóknari skaut málinu til Hæstaréttar Íslands 25. apríl 2017 í samræmi við yfirlýsingu ákærða um áfrýjun. Gögn málsins bárust Landsrétti 2. janúar 2018 en samkvæmt 1. mgr. 78. gr. laga nr. 49/2016, sbr. 76. gr. laga nr. 117/2016 og 4. gr. laga nr. 53/2017, hefur málið verið rekið fyrir Landsrétti frá þeim tíma. Áfrýjað er dómi Héraðsdóms Reykjaness 31. mars 2017 í málinu nr. S204/2016.

2 Ákærði krefst aðallega sýknu, til vara að honum verði ekki gerð refsing, en til þrautavara að refsing verði milduð.

3 Af hálfu ákæruvaldsins er þess krafist að refsing ákærða verði þyngd.

Málsatvik og sönnunarfærsla

4 Atvikum er lýst í hinum áfrýjaða dómi. Ákærða er gefin að sök líkamsárás og hættubrot með því að hafa ekið bifreið sinni á kyrrstæða bifreið, þar sem eiginkona hans og nafngreindur maður sátu. Í ákæru er háttsemi ákærða talin varða við 217. gr. og 4. mgr. 220. gr. almennra hegningarlaga nr. 19/1940.

5 Eins og greinir í hinum áfrýjaða dómi hefur ákærði neitað að hafa ekið á bifreiðina af ásetningi. Ákærði kom fyrir Landsrétt. Staðfesti hann framburð sem hann hafði gefið fyrir héraðsdómi og gaf viðbótarskýrslu. Ákærði hefur allt frá því að hann gaf skýrslu hjá lögreglu daginn eftir atvikið verið staðfastur í þeirri frásögn sinni að ákeyrslan hafi verið óhapp. Hann hafi ætlað að stöðva bifreið sína aftan við hina bifreiðina með því að taka í handbremsu hennar og koma eiginkonu sinni og hinum nafngreinda manni á óvart. Hann hafi misst stjórn á bifreiðinni þegar handbremsan slitnaði upp og samtímis hafi stýrið gengið til hliðar. Það hafi ekki verið ætlun sín að meiða einhvern.

6 E prófessor gerði skýrslu um ökuhraða bifreiðar ákærða. Byggði hann á tæknirannsókn á báðum bifreiðunum sem unnin hafði verið að tilhlutan lögreglu, svo og ljósmyndum af vettvangi og uppdráttum sem lögreglan hafði gert. Gerð er grein fyrir skýrslunni í hinum áfrýjaða dómi. Þar er talið að hraðinn hafi verið 37 km/klst., ekki minni en 34 km/klst. og ekki meiri en 40 km/klst. E kom fyrir Landsrétt og staðfesti skýrslu sína og framburð sem hann hafði gefið fyrir héraðsdómi. Í skýrslu hans fyrir Landsrétti kom fram að ákærði hefði hemlað við áreksturinn. Hann kvaðst draga þá ályktun af þeirri staðreynd að bil hefði verið á milli bifreiðanna eftir ákeyrsluna. E kvaðst ekki hafa áttað sig á þessari staðreynd fyrr en eftir að hann gaf skýrslu fyrir héraðsdómi. Þetta benti til þess að hraði bifreiðar ákærða hefði verið álíka og hann hefði talið í skýrslu sinni.

Niðurstaða

7 Ályktunum E um líklegan ökuhraða ákærða hefur ekki verið hnekkt. Sú fullyrðing ákærða að hann hafi misst vald á bifreið sinni er ótrúverðug. Í hinum áfrýjaða dómi er gerð grein fyrir læknisvottorði vegna áverka sem eiginkona ákærða hlaut við ákeyrsluna. Matsgerð um örorku hennar vegna umferðaróhapps á árinu 2013 haggar ekki þessu vottorði.

8 Með framangreindum athugasemdum en að öðru leyti með skírskotun til forsendna hins áfrýjaða dóms verður hann staðfestur.

9 Ákærði greiði allan áfrýjunarkostnað málsins, þar með talin málsvarnarlaun skipaðs verjanda síns, sem eru ákveðin 744.000 krónur að meðtöldum virðisaukaskatti.

Dómsorð:

Hinn áfrýjaði dómur skal vera óraskaður.

Ákærði, X, greiði allan áfrýjunarkostnað málsins, 782.198 krónur, þar með talin málsvarnarlaun skipaðs verjanda ákærða, G-kk-ef Ó-kk-ef H-kk-ef lögmanns, 744.000 krónur.